b'\n_START_ARTICLE_\n\xc3\x98ystein Slettemark\n_START_PARAGRAPH_\n\xc3\x98ystein Slettemark (f\xc3\xb8dt 20. august 1967 i Rio de Janeiro, Brasilien) er en norsk f\xc3\xb8dt dansk/gr\xc3\xb8nlandsk skiskytte skil\xc3\xb8ber. Han er udtaget til Vinter-OL 2010 i Vancouver. Han repr\xc3\xa6senterer Gr\xc3\xb8nlands Biathlon Forbund, som til OL h\xc3\xb8rer under DIF som National olympisk komit\xc3\xa9 for rigsf\xc3\xa6llesskabet._NEWLINE_Slettemark er bosat i Nuuk p\xc3\xa5 Gr\xc3\xb8nland. Han er medlem af Nuuk Biathlon og har konkurreret internationalt for Gr\xc3\xb8nland (i skiskydning) og Danmark (i langrend samt skiskydning i OL) siden 2000. Han har ogs\xc3\xa5 v\xc3\xa6ret formand for det gr\xc3\xb8nlandske skiskytteforbund._NEWLINE_Slettemark konkurrerede i juniorklassen i langrend. Han var da bosat i Asker i Norge, men opn\xc3\xa5ede aldrig de store resultater. Efter milit\xc3\xa6rtjenesten og studier flyttet han i 1994 fra Norge til Gr\xc3\xb8nland sammen med sin gr\xc3\xb8nlandske kone Uiloq Helgessen Slettemark. Han genoptog skikarrieren, og begyndte med skiskydning i efter\xc3\xa5ret 2001. Uiloq Slettemark er for \xc3\xb8vrig Gr\xc3\xb8nlands bedste kvindelige skiskytte._NEWLINE_Slettemark debuterede i World Cup i skiskydning p\xc3\xa5 sprinten (10 km) i Hochfilzen, \xc3\x98strig, i 2001 med en 113. plads ud af 123 deltagere. Hans bedste placering i World Cup er en 49. plads (af 66 deltagere) p\xc3\xa5 sprinten i Fort Kent i Maine, USA i 2004. I VM er hans bedste placering en 77. plads (af 103 deltagere) p\xc3\xa5 sprinten i Anterselva i 2007. Han har deltaget i VM hvert \xc3\xa5r siden 2003, men ikke i OL i 2006. Under VM i Pyeongchang i 2009 var han den tredje\xc3\xa6ldste deltager, efter Athanassios Tsakiris fra Gr\xc3\xa6kenland og Slettemarks kone Uiloq Slettemark._NEWLINE_Slettemark deltog p\xc3\xa5 50 km langrend for Danmark i VM i Val di Fiemme i 2003 og Liberec i 2009. I 2003 blev han nummer 54 af 63 deltagere, p\xc3\xa5 massestarten i 2009 blev han overhalet med en runde og fik ikke lov til at fuldf\xc3\xb8re konkurrencen. Hans bedste placering i et internationalt langrend er en 14. plads i et FIS-l\xc3\xb8b (10 km) i Davos i 2002._NEWLINE_Slettemark har vundet det 160km lange Arctic Circle Race, et gr\xc3\xb8nlandsk tre dages etapel\xc3\xb8b i langrend, fire gange, i 2002, 2004, 2006 og 2007._NEWLINE_Slettemark arbejder p\xc3\xa5 Direktoratet for Natur og Milj\xc3\xb8.'